Αίτηση προδικαστικής αποφάσεως την οποία υπέβαλε το Fővárosi Törvényszék (Ουγγαρία) στις 14 Αυγούστου 2023 – OS κατά Országos Idegenrendészeti Főigazgatóság
(Υπόθεση C-525/23. Accra 1 )
Γλώσσα διαδικασίας: η ουγγρική
Αιτούν δικαστήριο
Fővárosi Törvényszék
Διάδικοι στην υπόθεση της κύριας δίκης
Προσφεύγων: OS
Καθής: Országos Idegenrendészeti Főigazgatóság
Προδικαστικά ερωτήματα
Λαμβανομένων υπόψη των σκοπών που καθορίζονται στις αιτιολογικές σκέψεις 2 και 41 καθώς και στο άρθρο 1, στοιχείο α΄, και στο άρθρο 4, παράγραφος 1, της [οδηγίας (ΕΕ) 2016/801 1 ], συνάδει με το περιθώριο εκτίμησης που αναγνωρίζει στα κράτη μέλη το άρθρο 7, παράγραφος 1, στοιχείο ε΄, της ίδιας οδηγίας η πρακτική κράτους μέλους κατά την οποία, προκειμένου να εξακριβωθεί αν ο αιτών υπήκοος τρίτης χώρας που επιθυμεί να παράσχει εθελοντική υπηρεσία διαθέτει μέσα διαβίωσης, καθορίζεται ως πρόσθετη προϋπόθεση ο αιτών να δηλώνει επακριβώς αν το ποσό που λαμβάνει προέρχεται από εισόδημα ή περιουσία και, επιπλέον, να αποδεικνύει εγγράφως τον νομικό τίτλο βάσει του οποίου απέκτησε το εν λόγω εισόδημα ή την εν λόγω περιουσία, καθώς και ότι διαθέτει το ποσό ή την περιουσία ως κύριος, κατά τρόπο οριστικό και χωρίς περιορισμούς (μετά την προσκόμιση αποδεικτικών στοιχείων ότι συγγενής του αιτούντος, ο οποίος δεν θεωρείται μέλος της οικογένειάς του μπορεί να παράσχει και παρέχει, από το νομίμως αποκτηθέν εισόδημά του και μέσω τακτικής μεταφοράς του αναγκαίου για σκοπούς διαβίωσης ποσού, επαρκείς πόρους για την κάλυψη των εξόδων διαβίωσης και των εξόδων του ταξιδίου επιστροφής του αιτούντος);
Λαμβανομένων υπόψη της αρχής της υπεροχής του δικαίου της Ένωσης, της δίκαιης μεταχείρισης κατά το άρθρο 79 ΣΛΕΕ, της ελευθερίας διαμονής που κατοχυρώνεται στο άρθρο 45 του Χάρτη [των Θεμελιωδών Δικαιωμάτων της Ευρωπαϊκής Ένωσης] και των δικαιωμάτων πραγματικής προσφυγής και αμερόληπτου δικαστηρίου που κατοχυρώνονται στο άρθρο 47 του Χάρτη, επιπλέον των αιτιολογικών σκέψεων 54 και 61 της [οδηγίας 2016/801], και ιδίως της αρχής της ασφάλειας δικαίου, ασκεί επιρροή στην απάντηση που πρέπει να δοθεί στο πρώτο προδικαστικό ερώτημα το γεγονός ότι, συνολικά, η εθνική νομοθεσία για τις άδειες διαμονής δεν προβλέπει τις προϋποθέσεις που μνημονεύθηκαν στο πρώτο προδικαστικό ερώτημα και, επομένως, οι εν λόγω προϋποθέσεις δεν θεσπίσθηκαν από τον νομοθέτη, αλλά διαμορφώθηκαν από το ανώτατο δικαστήριο του κράτους μέλους, κατά την εφαρμογή του δικαίου που πρέπει να αποτελέσει προηγούμενο;
Στο μέτρο που, κατά την εφαρμογή του εθνικού δικαίου με σκοπό να εξακριβωθεί αν ο αιτών διαθέτει μέσα διαβίωσης απαιτούνται επίσης η δήλωση και η έγγραφη απόδειξη της πλήρωσης των προμνησθεισών προϋποθέσεων, πρέπει να γίνει δεκτό ότι, στην υπό κρίση υπόθεση, λαμβανομένων υπόψη της απαίτησης δίκαιης μεταχείρισης που προβλέπεται στο άρθρο 79 ΣΛΕΕ, των δικαιωμάτων πραγματικής προσφυγής και αμερόληπτου δικαστηρίου που κατοχυρώνονται στο άρθρο 47 του Χάρτη, της απαίτησης ασφάλειας δικαίου που μνημονεύεται στην αιτιολογική σκέψη 2 [της οδηγίας 2016/801], και των διαλαμβανομένων στις αιτιολογικές σκέψεις 41 και 42 διαδικαστικών εγγυήσεων, το άρθρο 7, παράγραφος 1, στοιχείο ε΄, της [οδηγίας 2016/801] έχει την έννοια ότι σύμφωνη με τις νομοθετικές επιταγές είναι μόνον η πρακτική κράτους μέλους κατά την οποία απαιτείται από τον αιτούντα, κατόπιν ενημέρωσής του για τις έννομες συνέπειες, να δηλώσει και να αποδείξει, κατά τρόπο συνεκτικό και συνεπή, τις πρόσθετες προϋποθέσεις που θεωρούνται αναγκαίες και κατά την οποία η αίτηση άδειας διαμονής απορρίπτεται, λόγω μη απόδειξης των πλήρωσης των προϋποθέσεων που καθορίζονται στη νομολογία, μόνον εφόσον, με τον τρόπο αυτόν, τα δικαιώματα του ενδιαφερομένου έγιναν σεβαστά και τηρήθηκαν οι διαδικαστικές εγγυήσεις;
____________
1 Στην παρούσα υπόθεση έχει δοθεί πλασματική ονομασία που δεν αντιστοιχεί στο πραγματικό όνομα κανενός διαδίκου.
1 Οδηγία (EΕ) 2016/801 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair) (ΕΕ. 2016, L 132, σ. 21).